Andreas Steenberg (RV), 2014-03-25:
De borgerlige og Dansk Folkeparti foreslår at afvikle DSB og sende jernbanen i udbud.
Ifølge forslaget og de fire partier vil det skabe bedre og billigere togdrift.
Hvis det var så simpelt, var der ikke nogen grund til ikke at gøre det, og så var der heller ikke nogen grund til, at de fire partier ikke gjorde det, dengang de havde magten i 10 år.
Desværre er virkeligheden bare lidt mere kompliceret, end den bliver fremlagt i forslaget.
Jeg vil slet ikke betegne markedet for togoperatører som et marked, og derfor er jeg også meget skeptisk over for de positive effekter, som mange økonomer kommer frem til i de analyser, de laver.
For det første findes der mig bekendt kun statslige selskaber, så den her markedsliberale drøm om, at man kan have en masse effektive private selskaber, som vil levere en bedre service til en bedre pris, fordi de er bange for, at andre tager opgaven, findes simpelt hen ikke.
Arriva, som mange danskere tror er et privat firma, er i bund og grund ejet af den tyske stat og styret fra Berlin, og sådan er det hele vejen rundt. For det andet er der ikke fri og lige adgang til markedet.
Det er ikke sådan, at en rigmand i morgen kan investere x antal millioner eller milliarder og så begynde at køre tog i Danmark.
Da Arriva overtog i Midt- og Vestjylland, virkede togene ikke til at begynde med.
IC4 er en katastrofe, og IC3-togene, som i dag er populære, tog det altså også mange år at køre ind.
Metroens tog virkede ikke fra starten.
I sagens natur er det jo også sådan, at der kun kan være et tog på et skinnesæt.
Når jeg går ned og køber mælk, kan jeg vælge mellem mange forskellige supermarkeder, men når jeg går ned på togstationen og skal nå til København til kl. 9.00, er der kun er tog, der kan ikke være 10 tog, jeg kan vælge mellem, for der er kun plads til et tog.
Derfor er der jo naturligt et monopol, når vi snakker tog, fordi der kun er plads til et tog ad gangen.
Jeg er helt sikker på, at tyske Arriva vil give et rigtig godt bud her første gang, for Arriva vil selvfølgelig rigtig gerne have DSB fjernet fra landkortet, men når vi så næste gang skal lave et udbud og der måske kun er Arriva og den tyske stat tilbage, er det jo ikke sikkert, at vi får et særlig godt tilbud – det vil jeg i hvert fald tvivle på.
For det tredje står DSB for en lang række samlede og omkostningstunge opgaver.
Det væsentligste er faktisk pensionsudbetaling til de mange tjenestemænd, der har været i DSB gennem årene, og som stadig er der, men som vil gå på pension de kommende år.
Den opgave tror jeg ikke den tyske stat vil overtage via Arriva.
Det samme gælder indkøb af tog, billetsystem, stationer og planlægning, det tvivler jeg også på den tyske stat vil påtage sig nede i Berlin.
Når Arriva kører tog i dag, påtager de sig netop ikke alle de opgaver.
For det fjerde står vi over for at skulle købe nye eltog.
Det Radikale Venstre ønsker at udfase så meget dieselmateriel, som det overhovedet er muligt, især IC4 vil vi gerne af med, for dem tror vi ikke på.
Vi ved, at vi kan levere bedre og billigere togdrift med eltog, og derfor skal de indkøb sættes i gang hurtigst muligt.
Også i den situation mener vi, at det vil være bedre med et samlet selskab end at skabe et selskab i opløsning, som er det, jeg mener de borgerlige partier og Dansk Folkeparti foreslår her.
Alt det her er selvfølgelig ikke det samme, som at det er fryd og gammen i DSB, for det er det slet ikke.
DSB har virket som en stat i staten, og de har lavet dundrende underskud og skabt en kæmpe gæld.
Den steg under VK-regeringen fra 6 mia. kr. til 18 mia. kr., og det kan undre, at de partier, der i dag skælder ud på DSB, lod dem komme i sådan et uføre.
Den sidste minister under VK-regeringen, hr. Hans Christian Schmidt, fik dog sat gang i en ny udvikling, hvor DSB fik ny ledelse, og de har skabt bedre økonomiske resultater.
Togene kører i højere grad til tiden, økonomien er blevet vendt, så gælden afdrages og DSB giver overskud.
Det skal fortsættes, for der er flere forbedringer og effektiviseringer at hente.
I den forbindelse vil vi fra radikal side ikke afvise flere udbud på dele af jernbanen for at holde presset på DSB og for at sørge for, at DSB bliver sammenlignet med andre operatører.
Men vi ønsker at bevare DSB, så Danmark har sit eget selskab, og ikke at afvikle det, som det her forslag vil, og derfor kan vi ikke støtte forslaget, som det ligger.